**Erilaisia kertojia, erilaisia tarinoita**

*”Minä puhun nyt. Minä päätän mistä kaikki alkoi, minä kerron miten kaikki tapahtui.”*  (Juha Itkonen, *Myöhempien aikojen pyhiä*. 2003.)

* **Proosa** = suorasanaista kerrontaa.
* Proosan tulkinnan keskeinen käsite on **kertoja.** Kertojan käsitteen käyttäminen ja asioiden tarkastelu kerronnan näkökulmasta tuo tarkasteluun analyyttisyyttä vs. tekstin referoiva selostaminen.
* Kertojaratkaisu vaikuttaa siihen, millaisena tarina välittyy lukijalle: selostaako kertoja, keskittyykö kuvailemaan, siirtyykö (välillä) syrjään ja antaa tilaa henkilöhahmojen dialogille. Saman tekstin sisällä kertojan osuus yleensä vaihtelee.
* Kertoja ohjaa lukijaa katsomaan tarinaa valitsemastaan näkökulmasta. Hän päättää, kenen ääni kuuluu, kenen ajatukset pääsevät esiin, kenen näkemänä ja kokemana asioita kuvataan. Joskus kertoja on subjektiivisuudessaan **epäluotettava**, joskus suorastaan valehtelee.
* Kertojan **asema suhteessa kerrottuun** voi olla sama tai vaihdella kerronnan eri vaiheissa. Pistä merkille muutokset!
* Kertoja voi olla **osallinen** tapahtumiin. (⃗= katsoo tapahtumia oman havainto- ja ajatusmaailmansa kautta.) Tällainen on usein **minäkertoja**, joka yleensä kertoo omaa tarinaansa – joskus päähenkilönä onkin joku toinen, jonka tarinaa minäkertoja kertoo. Minäkertoja voi käyttää hetkittäin tai koko ajan **sisäistä monologia, ajatuspuhetta.**
* Tapahtumia **ulkopuolelta tarkasteleva, tarinanulkoinen** kertoja on usein henkilöhahmojen yläpuolella: hänellä on tieto menneestä, nykyhetkestä ja tulevasta sekä mahdollisuus kertoa sellaistakin, mitä kukaan ei ole ollut todistamassa. Hän saattaa olla lähes **kaikkitietävä** ja kyetä kuvaamaan henkilöiden ajatuksia, tunteita ja aistihavaintoja. Tällaista kertojaa on kutusuttu myös objektiiviseksi. Minäkertojan tapaan voidaan puhua **hän-kertojasta.**
* Sekä tarinaan osallinen että tarinanulkoinen kertoja voi **häivyttää** itsensä lähes näkymättömiin. Tällainen **näkymättömiin jättäytyvä** kertoja selostaa ympäristöä ja kuvaa henkilöiden tekoja kommentoimatta ja pysyy **huomaamattomana.** Näkymättömimmillään kertoja on silloin, kun kerronta etenee **dialogisena** ja henkilöiden luonne tulee esiin vain heidän oman puheensa ja toimintansa kautta. Tällaisia dialoginovelleja on mm. Hemingwaylla ja Jotunilla.
* **Näkyvä kertoja** saattaa esimerkiksi esitellä itsensä, määritellä itsensä suhteessa tapahtumiin tai henkilöihin. Kertoja näkyy myös silloin, kun hän **kommentoi** tapahtumia ja näin paljastaa jotain omista arvostuksistaan, asenteistaan ja tunteistaan. Näkyvyys voi vaihdella tarinan edetessä.
* Myös **kertojan asema** suhteessa kerronnan kohteeseen vaihtelee **etäällä olevasta tarkkailijasta lähellä olevaan.**
* Tullessaan lähemmäs kuvattavaansa kertoja voi **eläytyä** tämän ajatusmaailmaan ja jopa samastua siihen. Tällainen **eläytyvä kertoja** kuulee, tuntee, näkee ja aistii saman kuin kuvaamansa henkilöhahmo.

TUTKI KERTOJAA ESIM. NÄISTÄ NÄKÖKULMISTA:

- näkymätön - etäällä kuvattavistaan

- näkyvillä hetkittäin - lähellä kuvattaviaan

- tarinan ulkoinen - kuvattaviinsa eläytyvä

- osallinen tarinaan - kertojan rooli ja suhde vaihtelee

Miten kertoja näkyy?

■ kertomalla tapahtumapaikan ja kuvailemalla sitä

■ määrittelemällä liikkumista tarinan ajassa (”*Seuraavana päivänä he lähtivät* - -”)

■ määrittelemällä henkilöiden olemusta ja luonnetta (”*Tyttö tuntui koko ajan olevan varuillaan*.”)

■ raportoimalla sellaista, mitä henkilöt eivät ajattele tai sano (*Mies oli pelännyt Eevaa ensi hetkestä* - -”)

■ tulkitsemalla ja kommentoimalla kertomaansa tarinaa, esittämällä yleistyksiä henkilöistä ja tapahtumista (”*Oli outoa, että mies tunsi niin voimakasta vihaa - -”)*

■ puhuttelemalla lukijaa (”*Jos ihmettelet, hyvä lukijani - -* ”)

**Erilaisia kertojia**

**Minäkertoja** on minäpersoonassa ja osallistuu tekstin esittämiin tapahtumiin. Yleensä minäkertojan tieto tapahtumien taustoista ja toisten henkilöiden ajatuksista on rajallinen, sillä minä ei voi sukeltaa toisten henkilöiden tajuntaan katsomaan, mitä siellä on. Toisinaan tätä tietoisuutta kasvattaa kerrottujen tapahtumien ja kerronta-ajan välinen etäisyys. Tällaisia aikayhteyksiä esitetään usein takaumien tai ennakointien avulla. Minäkertojan asemakin voi vaihdella.

*Faija osti mulle kämpän Eirasta kun meillä tuli Haukilahdessa pieniä erimielisyyksiä hygieniasta. Siellä oli pölyä joka paikassa ja jumalauta missä kondiksessa meidän kylpyamme oli. Siis joka ainut kerta mä jouduin desinfioimaan sen. Veskipyttyä mä en voinut käyttää ennenku mä laitoin siihen päälle streiilin suojuksen. Meillä meni elämä jatkuvaksi riitelyksi ja faija osti sit mulle oman kämpän*. *– Mut kun mä olin niinku ollu tosita päivää siellä kämpässä, mä tajusin ett se edellinen asukas saatto olla mikä homo tahansa, ja mä ostin kunnon tapponesteet ja rassasin kolme viikkoa sitä luukkua. Mä kävin tikulla läpi jokaisen sammauksen, listan, kaikki. (*Rosa Liksom: Tyhjän tien paratiisit, 1989)

**Objektiivinen kertoja** kertoo kolmannessa persoonassa. Hän ei osallistu tapahtumiin ja rajoittuu kerronnassaan siihen, minkä ulkopuolinen voi havaita. Voidaan puhua myös objektiivisesta hänkertojasta, joka välittää tietoa tapahtumapaikoista, henkilöiden puheesta ja ulkoisesta olemuksesta. Sen sijaan henkilöiden ajatuksiin tai tunteisiin objektiivisella kertojalla ei ole yleensä pääsyä, jos ne eivät paljastu henkilöiden toiminnasta, kuten esimerkiksi hermostuneisuus sormien naputtelusta tai pelko äänen vapinasta. Kerronnassa on harvinaista täysin objektiivinen kertoja, vaan tämä liukuu helposti ei-objektiiviseksi. (Miten tämä käy ilmi esimerkissä?) On tärkeää havaita **kertojan aseman vaihtelut ja näkökulman muutokset → ääni vaihtuu.**

*Se kävi yhä harvemmin keskustassa ja istui enemmän himassa ja istui nojatuolissa ja rakenteli erimittaisia jonoja tyhjistä olutpulloista. Seitsemäntoistavuotiaana se kieltäytyi neulasta, jonka se olisi voinut pujottaa vasemman käden valtimoon. Se korkkasi yhdeksännen olut pullon eikä virnuillut. Tuli talvi ja se lopetti ruokailun ja television katselemisen. Se yski kuin keuhkotautinen aamuisin, päivisin ja iltaisin. – Se odotti että ruumiinavauksen aika koittaisi ja lääkäri voisi todeta sen sisäelimet tuhoutuneiksi.*  (Rosa Liksom, Tyhjän tien paratiisit, 1989)

**Eläytyvä kertoja** voi astua myös kertomuksen henkilöiden sisään ja kertoa tapahtumia heidän näkökulmastaan, ikään kuin heidän tietojensa, päätelmiensä, näköhavaintojensa, tunteidensa ja kuulemansa läpi. Eläytyvä kertoja voi valita tällaiseksi näkökulmahenkilöksi vain yhden henkilön, tavallisimmin päähenkilön, tai useita henkilöitä. Monen henkilöiden läpi kertova eläytyvä kertoja on lähellä kaikkitietävää kertojaa: tällaisella kertojalla on pääsy kaikkien henkilöiden salaisuuksiin.

*-Äiti oli kauan miettiväinen. Hän niiskutteli, mutta ei itkenyt. Kun hän meni puhelimeen, hänen äänensä oli aivan rauhallinen. Markku arvasi heti, että puhekumppani oli Eelis, äidin työkaveri, jota isä sanoi risuparraksi ja Uuno Turhapuroksi.— Markkua pelotti. hänestä tuntui, että isän ja äidin välille voisi syntyä iso riita – pahaisen koirankopin vuoksi. (*Joni Skiftesvik: Tuulen poika, 1985)

Kertojan rooli voi vaihdella kesken romaanin tai novellin. Myös **kertojan näkyvyys** voi vaihdella. Jos kerronta koostuu paljolti dialogista (Esim. Jotunin Matami Röhelin), kertoja voi olla lähes näkymätön. Kertojan näkyvyyttä lisäävät miljöön kuvaus, henkilöiden nimeäminen ja luonnehdinta, ajallinen yhteenveto, henkilöiden luonteen määrittely, henkilöiden tajuntaan tunkeutuminen, esimerkiksi salaisten aikeiden paljastaminen, sekä tarinan tai kerronnan kommentointi: ”*-- Ja tämä on niiden seitsemän veljeksen koto, joiden elämänvaiheita nyt käyn kertoilemaan.”* (A.Kivi, Seitsemän veljestä). Tulkinnan kannalta erityisen merkittäviä ovat kohdat, joissa kertoja tuntuu suoraan kommentoivan kerrottua tai puhuttelevan lukijaa.

**Epäluotettava kertoja** voi harhauttaa tai valehdella. Epäluotettavuus voi johtua myös kertojan tietämyksen rajoittuneisuudesta tai ongelmallisesta arvomaailmasta. Epäluotettavuus paljastuu usein kerronnan epäjohdonmukaisuudesta. Melkein kaikki kertojat ovat lukijan maailmasta katsottuina epäluotettavia, joten asiaan kannattaa kiinnittää tulkinnassa huomiota vasta silloin, kun kerronta suorastaan alleviivaa epäluotettavuutta. *Mä tapoin ensimmäiset kymmenen nopeella sarjatulella. Seuraavien kanssa tuli ongelmia kun haavoituin harhalaukauksesta käsivarteen. Sain pidettyä vasemmalla kädellä verenvuodon kurissa, mut aseen vei aikaa. Siksi seuraava puol tusinaa tippu hitaammin.*

**Kerronnan aika**

**Aikasuhteita** voi tarkastella useammastakin näkökulmasta. On mahdollista sijoittaa tapahtumat tietylle vuosisadalle, tiettyyn historialliseen yhteyteen. Tällöin tapahtuma-aika on yhteydessä miljöön käsitteeseen ja on osa sitä. Tapahtuma-ajan lisäksi voidaan tarkastella tapahtumien kestoa. Siitä on erotettavissa kokonaiskesto, jonka sisällä voi olla laajojakin takaumia ja ennakointeja. Aikasuhteissa voi myös olla isoja **aukkokohtia.**

**Ajan ilmaisut:** Kaunokirjallisesta(kin) tekstistä kannattaa poimia kaikki aikamääreet, olivat ne kuukauden- vuoden-, vuorokauden- kellonaikoja, viikonpäiviä tai muita tarkkoja ajanilmaisimia tai epäsuoria kuten *kun lehdet alkoivat pudota puista--, omenapuiden kukkiessa, ensilumen aikaan.*

**Aikamuodot:** Huomionarvoinen asia on, missä aikamuodossa tapahtumat kerrotaan. Kerrotaanko preesensissä vai imperfektissä, milloin käytetään perfektiä tai pluskvamperfektiä? Miten aikamuoto **vaihtelee**?

⃗⃗ Mitä merkitystä näillä on tekstissä? Aikamuotoja tarkkailemalla voi esim. havaita, mikä on **kerrontahetken suhde kerrottuun.** Tämä etäisyys saattaa vaihdella samassa tekstissä.

**Kronologisessa** esittämisessä tapahtumat kerrotaan aikajärjestyksessä. Se tosin rikkoutuu usein seuraavasti:

**Takauma:** kertoja rikkoo kronologisen järjestyksen kertomalla jotain tapahtumien nyt-hetkeä edeltävää, esimerkiksi antaa taustatietoja esillä olevan henkilön menneisyydestä. Kerronta voi **siirtyä** hetkeksi menneeseen.

**Ennakointi:** kertoja antaa jonkin tiedon tulevasta tai se on tulkittavissa rivien välistä. Tulevaisuuteen voidaan myös vihjailla tai viittailla.

**Toistot** kerronnassa alleviivaavat jotain tapahtumaa, johon palataan yhä uudestaan. Samasta asiasta voidaan myös esimerkiksi kertoa eri henkilöiden näkemyksiä.

**Tiivistys:** kertoja saattaa nopeuttaa kerrontaa niin, että ajassa mennään monta vuotta parin sanan yhteenvedolla.

Voidaan puhua myös **aikahypyistä. Kohtaus** on dramaturgisen kerronnan tyypillinen elementti. Siinä kerronnan aika on yhtä pitkä kuin todellisuudessa. Dialogijaksot ovat usein tällaisia kohtauksia.

**3. Kerronnan osia**

**Dialogi** eli vuoropuhelu katkaisee usein suoran kerronnan. Dialogi rakentuu **repliikeistä**, joissa henkilöt pääsevät itse ääneen. Aika usein varsinkin niukkasanaisissa novelleissa jokin repliikki (tai useampikin) nousee keskeiseksi koko novellin ymmärtämisen kannalta. Tällöin voidaan puhua **avainrepliikeistä.** **Monologi** on yksinpuhelua, voi erottua esimerkiksi päähenkilön ajatusäänenä. Joskus koko novelli on tällaista minäkertojan monologia.

Novellin **juonirakenne** muodostuu usein **keskeisen ristiriidan** ympärille, joka usein virttyy aluksi ja vähitellen saavuttaa **käännekohdan.** Novellin kerronnasta erottuvat myös **aukkokohdat**, joista tärkeimmät herättävät kysymyksiä. Kysymykset vievät vastausten rajoille ja ohjaavat ymmärtämään, mistä novellissa on kyse.

Novellista voi erottua myös **kehyskertomus** ja **sisäkertomus.**

**4. Kerronnan jaottelua tekstityypeittäin**

**Kertovat jaksot**, joissa selostetaan tapahtumia, **kuvailu**, jossa keskitytään siihen, millainen joku on, annetaan ominaisuuksia, pysähdytään maisemaan, miljööseen, henkilökuvaukseen. **Kuvauksessa** kertoja pysäyttää tapahtumien kulun ja kertoo, millainen asia kuvattava on. Tavallisesti kuvauksessa nousevat esiin aistihavainnot. Kerronnan aika voi muuttua preesensiksi, ja adjektiivien ja kuvailevien verbien osuus korostuu.

Joskus myös proosateksteissä on **ohjailevia** tai **argumentoivia** tekstityyppejä, erityisesti uponneina **dialogeihn** ja **monologeihin**, jotka muodostuvat yksin- tai vuoropuheluista. Huomaa, että dialogi tai monologi sisältää useimmiten kertovia tai kuvailevia jaksoja.